## El Teatre Principal de Castelló rep l’espectacle familiar de dansa contemporània ‘¿Dónde está Alicia?’

*** L’espectacle, basat en el clàssic d’*Alícia al país de les meravelles*, es representa el diumenge 2 de febrer a les 18:00 hores
* L’Espai d’Art Contemporani de Castelló oferix el dissabte 1 de febrer visites guiades i activitats adaptades a bebés i xiquets de 0 a 6 anys**

El Teatre Principal de Castelló, espai de l’Institut Valencià de Cultura, acull este cap de setmana *¿Dónde está Alicia?* un dels espectacles familiars més esperats del trimestre. Es tracta d’una funció de dansa contemporània creada per La Teta Calva i produïda per la companyia valenciana Marea Danza que podrà vore’s el diumenge 2 de febrer, a les 18:00 hores.

L’espectacle està basat en l’obra clàssica de Lewis Carroll, *Alícia al país de les meravelles*. Sobre l’escenari del Principal de Castelló les ballarines Yolanda López, Elena Martínez, Lourdes de la Rúa, Paula Sebastián i Rosa Sanz endinsaran el públic en el món de fantasia d’una Alícia contemporània amb problemes actuals, com les xarxes socials o l’addicció a les pantalles digitals.

L’Alícia protagonista d’este espectacle cau presa d’un món, país o xarxa a on tot és el que pareix, però a on res és real. Alícia es perd en el seu món d’il·lusions artificials, de falsos afalacs, de castells de naips, de missatges irresistibles i atractius.

Les entrades, amb un preu únic de 4 euros, ja estan a la venda en taquilles i en la web de l’[IVC](http://ivc.gva.es).

**Més programació familiar en l’EACC**

D’altra banda, l’Espai d’Art Contemporani de Castelló acull diverses activitats dirigides a un públic infantil. El dissabte 1 de febrer a les 11:00 hores tindrà lloc l’activitat ‘El que cap en una llanda’.

Esta visita a l’exposició, que compta amb la col·laboració del Consorci de Museus de la Comunitat Valenciana, proposa un viatge en el qual els xiquets podran experimentar amb diferents materials i generar un paisatge sensorial a través d’activitats per a desenrotllar el tacte, l’oïda, la vista i, en general, tots els sentits.

Esta activitat, que té lloc tots els dissabtes fins al 18 de maig, està relacionada amb l’exposició ‘Todo al rojo’ de Fotolateras. La visita guiada, dirigida a bebés i xiquets de 0 a 6 anys, és gratuïta amb reserva prèvia de plaça enviant un correu electrònic a didactica\_eacc@ivc.gva.es.

Fecha: 31/01/2025